Ross Cleveland (skip)

Ross Cleveland var breskur síðutogari frá Hull í Bretlandi sem fórst í hamfaraveðrinu í Ísafjarðardjúpi þann 5. febrúar árið 1968 með þeim afleiðingum að 19 manns fórust. Ísing gerði það að verkum að skipið lagðist á hliðina og sökk út af Arnarnesi við Skutulsfjörð. Rétt áður en skipið sökk náði skipstjórinn að senda hinstu kveðju frá skipinu.


Þrír úr áhöfn komust í björgunarbát en einungis einn þeirra, Harry Eddom, var á lífi þegar bátinn rak á land í Seyðisfirði. Mikið fjölmiðlafár varð hjá breskum dagblöðum þegar fréttist af björgun hans og lenti Úlfur Gunnarsson, yfirlæknir á sjúkrahúsinu á Ísafirði, í handalögmálum við blaðamenn þegar þeir reyndu að brjóta sér leið inn á sjúkrahúsið þar sem Eddom lá.

Ross Cleveland var þriðji togarinn frá Hull sem fórst á innan við mánuði, en St Romanus hvarf í kringum 11. janúar og Kingston Peridot fórst út af Vestfjörðum þann 27. janúar. Slysin þrjú sem kostuðu 58 mannslíf eru þekkt í Bretlandi sem Hull triple trawler tragedy og leiddu til víðtækra breytinga í öryggismálum breskra sjómanna.

Sama dag fórst íslenski vélbáturinn Heiðrún II í Ísafjarðardjúpi og togarinn Notts County strandaði við Snæfjallaströnd. Sex manna áhöfn Heiðrúnar II fórst en varðskipið Óðinn bjargaði 18 af 19 manna áhöfn Notts County.

Áhöfn
Philip Gay - 41 árs, skipstjóri
Alan Harper - 24 ára
Barry Rogers - 18 ára, komst um borð í björgunarbát en lést áður en hann náði til lands.
Bill Howrigg - Var settur veikur í land á Ísafirði í lok janúar og var ekki með skipinu þegar það sökk.
Dennis Mayes - 42 ára
Douglas Hairsine - 45 ára
Frederick Sawdon - 50 ára
George Keal - 63 ára
George Ketley
Harry Eddom - Eini áhafnarmeðlimurinn sem komst af úr slysinu. Var dreginn um borð í björgunarbát af Barry Rogers og Walter Hewitt.
James McCracken - 17 ára
Keith Hookem - 17 ára
Kenneth Brandtman
Maurice Pettman - 30 ára
Maurice Swain - 22 ára
Michael Barnes - 15 ára
Michael Morris - 21 árs
Rowland Thomson
Trevor Thomson - 18 ára
Walter Hewitt - 30 ára, komst um borð í björgunarbát en lést áður en hann náði til lands.

Tilvísanir

Flokkur:1968
Flokkur:Breskir togarar
Flokkur:Sjóslys við Ísland
Flokkur:Skipsflök við Ísland